**Viherlabeo** (*Labeo fisheri*) on särkien (Cyprinidae) heimoon kuuluva makeissa, pääosin trooppisissa vesissä elävä kalalaji.

Koko ja ulkonäkö
----------------

Viherlabeon standardipituus vaihtelee noin yhdeksän ja 36 senttimetrin välillä. Nuoret yksilöt ja nuoret aikuiset ovat väritykseltään selkäpuolelta kellertävänruskeita, kyljet vaaleampia ja vatsapuoli valkea. Kaikki evät ovat punertavan oransseja. Lajilla on yläleuassaan yksi pari viiksisäikeitä. Selkäevässä on 10–12 haarautunutta ruotoa. Vatsaevässä on yksi haarautumaton ja kahdeksan haarautunutta ruotoa. Rintaevissä taas on yksi haarautumaton ja 12–28 haarautunutta ruotoa. Lajilla on kylkiviivallaan 37–39 suomua. Silmä sijaitsee ruumiissa dorsolateraalisesti mutta näkyy myös vatsapuolelta ja on halkaisijaltaan on 13–25 prosenttia pään pituudesta. Pyrstönvarsi on lyhyt, noin 14,5–19 prosenttia ruumiin pituudesta. Pyrstönvarren korkeus on 77–108 prosenttia sen pituudesta. Pyrstön ylempi haara on alempaa pidempi. Kymmenprosenttisessa formaldehydiliuoksessa kalan pää ja ruumis ovat selkäpuolelta tumman vihertävänruskeita. Pyrstönvarressa on sekä elävänä että formaldehyldissä musta, 5–7 suomua pitkä ja 4–5 suomua korkea läikkä, joka saattaa kuitenkin puuttua joiltain yksilöiltä.

Levinneisyys ja elinympäristö
-----------------------------

Viherlabeota tavataan kotoperäisenä Sri Lankassa, Mahaweli-joen valuma-alueella vain noin 232 neliökilometrin alueella. Se elää pääasiassa nopeasti virtaavissa vuoristopuroissa. Aikuiset suosivat syviä, kalliopohjaisia vesiä, kun taas nuoret yksilöt elävät etenkkin matalissa, hitaasti virtaavissa hiekka- tai kalliopohjaisissa vesissä. Sitä tavataan usein kalliopohjilla elävän *Farmeria metzgerioides*  -vesikasvin yhteydessä. Lajilla arvioidaan olevan jäljellä 17 915–68 291 sukukypsää yksilöä. Sen kannat ja elinympäristöjen laadut ovat heikkenemässä pääasiassa lajin elinympäristöjä pirstovan patojen rakentamisen takia. Sitä uhkaavat myös ylikalastus, sitä saalistavat ja sen kanssa kilpailevat vieraslajit sekä vesien saastuminen.

Ravinto ja elintavat
--------------------

Viherlabeon ravintoa ovat levät. Se pysyttelee lähellä vedenpohjaa. Viherlabeo on nopea uimari.

Merkitys ihmiselle
------------------

Viherlabeo oli yleinen ruokakala Mahaweli-joen keskijuoksulla 1970-luvun loppuun asti.

Lähteet
-------

1. 1 2 3 4 5 6  de Alwis Goonatilake, S. Fernado, M. & Kotagama, O.: *Labeo fisheri* *IUCN Red List of Threatened Species. Version 2020-1*.  2019. International Union for Conservation of Nature, IUCN, Iucnredlist.org. Viitattu 10.6.2020. (englanniksi)
2. 1 2 3 4 5 6 7  *Labeo fisheri* (peilipalvelin) *FishBase*. Froese, R. & Pauly, D. (toim.). Viitattu 10.6.2020. (englanniksi)
3. ↑  Synonyms of *Labeo fisheri* *FishBase*. Froese, R. & Pauly, D. (toim.). Viitattu 10.6.2020. (englanniksi)
4. ↑  Markku Varjo, Lauri Koli ja Harri Dahlström: *Maailman kalojen nimet*, s. 22. Suomen Biologian Seura Vanamo, 2004. ISBN 951-9108-13-0.
5. ↑  Sudasinghe, Hiranya; de Alwis Goonatilake, Sampath; Ranasinghe, Tharindu & Meegaskumbura, Madhava: A review of the genus *Labeo* (Teleostei: Cyprinidae) in Sri Lanka.  *Zootaxa*, syyskuu 2018. Artikkelin verkkoversio. Viitattu 10.6.2020.


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q303311
* Wikispecies: Labeo fisheri
* CoL: 3RHVK
* EoL: 212422
* FishBase: 6123
* GBIF: 5206067
* iNaturalist: 103776
* IRMNG: 10570647
* ITIS: 689292
* IUCN: 11070
* NCBI: 2421389
* Plazi: F85F2815-5336-8719-0B92-B56EACD0F9FB
* WoRMS: 1015999
* ZooBank: F66BAA77-FB01-4DDC-992A-B5E992AAD802

 |

 |